Alternativet i Køge

Vedtægter

**Kapitel 1**

**Indledning**

**§ 1**

**Navn og område**

*Stk. 1*

Foreningens navn er Alternativet i Køge, herefter omtalt som Lokalforeningen.

*Stk. 2*

Lokalforeningen omfatter Køge Kommune.

**§ 2**

**Manifest**

Der er altid et alternativ!

Alternativet er en politisk idé om personlig frihed, social værdighed og levende, bæredygtige fællesskaber. Et håb. En drøm. En længsel efter mening, betydning og medmenneskelige relationer.

Alternativet er et svar på det, der sker i verden i dag. Rundt om os. Med os. Alternativet er et opråb mod den kynisme, mangel på gavmildhed og hakken nedad, som trives i vores samfund.

Alternativet er et positivt modspil, En lyst til at komme med reelle og seriøse svar på den miljø- og ressourcekrise, kloden står midt i. En krise som for hver dag forværrer vores egne såvel som vores børn og børnebørns muligheder for et godt, rigt og meningsfuldt liv.

Alternativet er nysgerrighed efter at udvikle vores lokalsamfund, byer og nationer. Vi vil selv tage vare på økonomien og de demokratiske beslutninger. På vores arbejdspladser og i de lokalområder, hvor vores liv leves. Uden at miste det globale udsyn og ansvaret for at finde fælles løsninger sammen med vores naboer. Også dem, der bor på den anden side af kloden.

Alternativet er et samarbejde. Vi ved, at private virksomheder alene ikke kan løse problemerne. Det kan offentlige institutioner heller ikke.

Og det kan NGO-bevægelserne heller ikke. Derfor skal vi opfinde helt nye koblinger og samarbejdsmodeller, hvor vi bruger det bedste fra det private, det offentlige og NGO’erne.

Alternativet er åbenhed efter at afprøve nye idéer og skabe løsninger, der virker. Alternativet er også tænksomhed. Efter at forstå komplekse sammenhænge og modstå fristelsen i forsimplede argumenter og behagelige illusioner.

Alternativet er mod til at se problemerne lige i øjnene. Men også mod på den fremtid, vi skal være fælles om. Alternativet er også humor. Uden humor ingen kreativitet. Uden kreativitet ingen gode idéer. Uden gode idéer ingen skaberkraft. Uden skaberkraft intet resultat.

Alternativet er allerede virkelighed. Rundt om på kloden bliver der lige nu skabt helt nye institutionstyper, virksomhedsformer og sociale netværk. Om det er i København, Seoul, Durban eller Rio. Enkeltvis synes de måske ikke af så meget, men tilsammen er der tale om en livskraftig global forandringsbølge.

Alternativet er for dig som kan mærke, at noget er sat i bevægelse. Som fornemmer, at noget nyt er ved at afløse det gamle. En anden måde at se demokrati, vækst, arbejdsliv, ansvar og livskvalitet på. Det er alternativet.

**§ 3**

**Organisationskultur**

*Stk. 1*

Alt arbejde i Alternativet skal foregå i overensstemmelse med Alternativets værdier: Empati, Mod, Gennemsigtighed, Ydmyghed, Humor, Generøsitet.

*Stk. 2*

Alternativet skal altid tilstræbe at leve op til 6 debatdogmer:

1. Vi vil gøre opmærksom på både fordele og ulemper.   
2. Vi vil lytte mere, end vi vil tale, og vi vil møde vores politiske  
 modstandere der, hvor de er.   
3. Vi vil fremhæve de værdier, som ligger bag vores argumenter.   
4. Vi vil indrømme, når vi ikke kan svare på et spørgsmål og indrømme,  
 hvis vi har taget fejl.   
5. Vi vil være nysgerrige overfor alle dem, vi samtaler og debatterer  
 med.  
6. Vi vil åbent og sagligt argumentere for, hvordan Alternativets politiske  
 visioner kan nås.

*Stk. 3*

Når der opstår en konflikt, forsøges den løst i mindelighed i den forening, hvori den udspiller sig. Konfliktmæglingsrådet kan efter skøn inddrages.

**§ 4**

**Mangfoldighed**

*Stk. 1*

Alternativet ønsker i alle sine fora og hvor partiet er repræsenteret, den bredest mulige sammensætning af medlemmer og kandidater. Der skal tilstræbes en spredning inden for eksempelvis geografi, etnicitet, køn, livserfaring, alder og faglighed.

**Kapitel 2**

**Lokalforeningen**

**§ 5**

**Lokalforeningens formål**

*Stk. 1*

Lokalforeningens formål er at arbejde hen imod Alternativets til en hver tid erklærede formål.

**§ 6**

**Lokalforeningens opgaver**

*Stk. 1*

Lokalforeningen har det primære ansvar for aktiviteter i bevægelses- og partiregi, i det geografiske område lokalforeningen dækker. Dette omfatter aktivisme, projekter og opstilling af kandidater til kommunalvalg og indstilling af kandidater til folketingsvalg.

**§ 7**

**Medlemmer i Lokalforeningen**

*Stk. 1*

Medlemmer i Lokalforeningen er alle de medlemmer af Alternativet, der har bopæl i Lokalforeningens område.

*Stk. 2*

Medlemskab forudsætter indbetaling af kontingent til landsforeningen.  
Stemmeret opnås ved indbetaling af kontingent senest 14 dage før en given valghandling.

*Stk. 3*

Eksklusionsregler følger landsorganisationens.

*Stk. 4*

Medlemskab af Lokalforeningen kræver ikke indbetaling af særskilt kontingent udover kontingent til landsforeningen.

**§ 8**

**Lokalforeningens ordinære årsmøde**

*Stk. 1*

Lokalforeningens øverste myndighed er årsmødet, som indkaldes med mindst seks ugers varsel. Årsmødet afholdes inden udgangen af maj.

*Stk. 2*

Alle medlemmer kan deltage på årsmødet. Alle fysisk fremmødte medlemmer har stemmeret, jf. § 7, stk. 2.

*Stk. 3*

Hvis fysisk fremmøde for et medlem findes umuligt, kan stemmeret til et specifikt defineret emne ved den udsendte dagsorden opnås ved skriftlig indsendelse af fuldmagt til bestyrelsen.

*Stk. 4*

Dagsordenen for årsmødet skal minimum indeholde:

1. Valg af dirigent
2. Valg af stemmetællere og referent
3. Bestyrelsens beretning for Lokalforeningen
4. Fremlæggelse af regnskab til godkendelse
5. Fremlæggelse af budget til godkendelse
6. Behandling af forslag fra medlemmerne
7. Bestemmelse af antal medlemmer i bestyrelsen
8. Valg til bestyrelsen
9. Valg af revisor(er)
10. Eventuelt

*Stk. 5*

Forslag, der ønskes behandlet på årsmødet, skal være fremsendt til bestyrelsen af et medlem af Lokalforeningen senest fire uger før mødets afholdelse.

*Stk. 6*

Medlemmer, der ønsker at kandidere til valg på årsmødet, skal meddele deres kandidatur senest fire uger før mødet ved indsendelse af et opstillingsgrundlag til bestyrelsens gældende adresser som fremgående af indkaldelsen. Ved manglende kandidater til bestyrelsen kan opstilling finde sted på årsmødet, såfremt der er flertal for dette fra de fremmødte stemmeberettigede medlemmer.

*Stk. 7*

Alle forslag og kandidaters opstillingsgrundlag sendes til medlemmerne senest to uger før mødets afholdelse.

**§ 9**

**Lokalforeningens ekstraordinære årsmøde**

*Stk. 1*

Ekstraordinært årsmøde indkaldes såfremt et flertal i Lokalforeningens bestyrelse eller 5% af medlemmerne, dog mindst fem personer, begærer det. Begæringen skal fremsendes via den/de adresser, som fremgår af den seneste indkaldelse til ordinært årsmøde. Hvis ønsket af forslagsstillerne, pålægges bestyrelsen at sende forslag om ekstraordinært årsmøde til alle medlemmer i Lokalforeningen senest efter to uger.

*Stk. 2*

Bestyrelsen indkalder til ekstraordinært årsmøde, med angivelse af dagsorden, senest to uger efter at have modtaget gyldig begæring herom.  
Det ekstraordinære årsmøde skal afholdes senest seks uger efter beslutning om dette er truffet eller begæringen om dette er modtaget.  
Indkaldelsen skal ske med mindst fire ugers varsel og materialet til dagsordenen skal fremsendes til medlemmerne senest to uger inden mødet.

*Stk. 3*

Bestyrelsen kan i tilfælde af uventet folketingsvalg indkalde med kortere varsel.

**§ 10**

**Lokalforeningens bestyrelse**

*Stk. 1*

Lokalforeningen ledes af en bestyrelse bestående af enten fem eller syv personer, deriblandt en forperson, en næstforperson samt en kasserer. Lokalforeningens bestyrelse vælges på årsmødet.

*Stk. 2*

Der skal vælges minimum to kvinder og to mænd, så vidt muligt.

*Stk. 3*

Efter stemmetal vælges én eller to suppleanter i prioriteret rækkefølge, heraf tilstræbes én mand og én kvinde. Suppleanter har taleret, men ikke stemmeret, til bestyrelsens møder.

*Stk. 4*

Bestyrelsen konstituerer sig selv senest to uger efter valget med forperson, næstforperson og kasserer.

*Stk. 5*

Kandidater til og medlemmer af Kommunalbestyrelsen, Regionsråd eller Europaparlamentet kan vælges til og være medlemmer af bestyrelsen.   
I det kalenderår, hvor der er valg til det pågældende politiske forum, må kandidaterne ikke være forperson, næstforperson eller kasserer.  
Folkevalgte til kommunalbestyrelsen, Regionsråd eller Europaparlamentet kan ikke bestride poster som forperson, næstforperson eller kasserer.

*Stk. 6*

Folketingskandidater og valgte folketingsmedlemmer kan vælges til og være medlemmer af bestyrelsen, men ikke bestride poster som forperson, næstforperson eller kasserer.   
Et bestyrelsesmedlem, som er folketingskandidat, går automatisk på orlov fra bestyrelsen, hvis der udskrives valg.

*Stk. 7*

Bestyrelsen er beslutningsdygtig, når mere end halvdelen, hvoraf én skal være forperson eller næstforperson, er tilstede fysisk eller digitalt. Skal der tages stilling til et specifikt punkt, kan et fraværende bestyrelsesmedlem opnå stemmeret ved skriftlig tilkendegivelse af dennes stilling.

*Stk. 8*

Bestyrelsen er ansvarlig for Lokalforeningens økonomi.

*Stk. 9*

Bestyrelsen udarbejder budget og årsregnskab og fremlægger disse på det ordinære årsmøde.

*Stk. 10*

Bestyrelsen kan fastlægge en forretningsorden.

*Stk. 11*

Bestyrelsen kan give ansvar til arbejdsgrupper og udvalg, jf. § 10, stk. 10.

*Stk. 12*

Hvis et medlem af bestyrelsen midlertidigt ikke er i stand til at opretholde sit virke i bestyrelsen, indkaldes den højest rangerende suppleant, således at kønskvoteringen er overholdt. Forhold omkring førnævnte midlertidige skifte kan defineres i forretningsordnen, jf. § 10, stk. 10.

**§ 11**

**Bydelsforeninger**

*Stk. 1*

Under Lokalforeningen kan bydelsforeninger oprettes, som eksempelvis kan dække opstillingskredse eller administrativt fastlagte bydelsgrænser.

**Kapitel 3**

**Valg af kandidater**

**§ 12**

**Tillidsvalgte**

*Stk. 1*

Personer, der er medlem af en bestyrelse eller kandidat til kommunalbestyrelsen eller Folketinget, må ikke være medlem af andre politiske partier. Alle omtalte personer forventes at arbejde i et fællesskab til Alternativets bedste.

*Stk. 2*

Kandidater til alle politiske hverv skal have været medlem af Alternativet i minimum tre måneder ved det opstillingsmøde, hvor de vælges af medlemmerne.

*Stk. 3*

Kandidater til organisatoriske hverv er valgbare to uger efter kontingentet er indbetalt.

*Stk. 4*

Alle tillidsvalgte i Lokalforeningen er valgt for et år og kan genvælges.

**§ 13**

**Lokalforeningens opstillingsmøde**

*Stk. 1*

På et årligt opstillingsmøde afholdt i januar eller senest fire uger før Storkredsens opstillingsmøde vælger eller genvælger Lokalforeningen kandidater til kommunalbestyrelsesvalg, og indstiller eventuelt kandidater til folketingsvalg.

*Stk. 1a*

Som overgangsordning kan opstillingsmødet, der skulle holdes i januar 2017, holdes på et tidligere tidspunkt. Kandidater, der vælges på dette møde er ikke på valg før januar 2018, med mindre andet er meldt ud i forbindelse med valghandlingen.

*Stk. 2*

Bestyrelsen kan indkalde til supplerende opstillingsmøde. Allerede valgte kandidaters kandidaturer annulleres ikke når der afholdes supplerende opstillingsmøde, med mindre mødet er indkaldt med det formål at stemme om en specifik allerede valgt kandidat.

*Stk. 3*

Opstillingsmødet skal indkaldes med mindst seks ugers varsel. Opstillingsgrundlag for kandidater skal være afleveret til bestyrelsen fire uger forud for opstillingsmødet og sendes videre til medlemmerne senest to uger før mødet.

**§ 14**

**Indstilling af kandidater til Folketinget**

*Stk. 1*

På et opstillingsmøde kan Lokalforeningen indstille kandidater til Storkredsforeningens opstillingsmøde. At indstille en kandidat fra opstillingsmøde i Lokalforeningen betyder, at de får Lokalforeningens anbefaling.

*Stk. 2*

Lokalforeningen kan ikke på egen hånd opstille kandidater til folketingsvalget.

*Stk. 3*

En lokalt indstillet kandidat, som senere opstilles af Storkredsforeningen, er samtidig kandidat for hele Storkredsforeningen.

**§ 15**

**Afstemninger og valg**

*Stk. 1*

Valg af personer til tillidsposter, der rækker ud over det enkelte møde, skal altid ske skriftligt.

*Stk. 2*

Ved alle valg til et bestemt antal kandidater kan hvert stemmeberettiget medlem højst stemme på halvdelen af det antal kandidater, der skal vælges. Hvis et ulige antal kandidater skal vælges, rundes der op.   
Det enkelte medlem afgør selv, hvor mange stemmer, der afgives. Der kan kun afgives én stemme pr. kandidat.

*Stk. 3*

I tilfælde af stemmelighed på det yderste mandat i et forum jf. stk. 2, skal der trækkes lod mellem de pågældende kandidater.

*Stk. 4*

Til valg uden et bestemt antal kandidater, kan en kandidat anses for godkendt, såfremt denne har modtaget tilslutning fra mere end 50 % af de afgivne stemmer, inklusiv blanke stemmer.   
Der kan afgives stemmer på alle kandidater og der kan kun afgives én stemme pr. kandidat.

*Stk. 5*

Folketingskandidater indstilles til valg på Storkredsens opstillingsmøde jf. stk. 4.

*Stk. 6*

En anden afstemningsform kan vedtages med mindst 2/3 flertal på mødet. Forslaget skal være sendt ud 2 uger før mødet.

**Kapitel 5**

**Økonomi**

**§ 16**

**Tegning og Økonomi**

*Stk. 1*

Lokalforeningen tegnes af forpersonen og ét andet medlem af bestyrelsen.

*Stk. 2*

Kasseren meddeles af bestyrelsen prokura. Bestyrelsen kan desuden meddele yderligere prokura.

*Stk. 3*

Regnskabet følger kalenderåret.

*Stk. 4*

Regnskabet revideres af mindst én talkyndig person, der vælges til revisor på Lokalafdelingens årsmøde. Vedkommende må ikke være medlem af bestyrelsen og behøver ikke være medlem af Alternativet.

*Stk. 5*

Ved økonomiske bidrag på 1.000 kroner eller mere offentliggøres bidragyderen og beløbet i regnskabet.

*Stk. 6*

Alternatiet modtager ikke donationer gennem tredje part.

*Stk. 7*

Lokalforeningen må gerne drive indtægtsgivende forretning der tjener lokalforeningen og Alternativets eget formål.

**§ 17**

**Hæftelse**

*Stk. 1*

Lokalforeningen hæfter alene med de midler, den har til rådighed. Foreningens medlemmer, herunder bestyrelsen, hæfter ikke personligt for foreningens forpligtelser og har ikke krav på nogen del af foreningens midler.

**§ 18**

**Vedtægter og revision af vedtægter**

*Stk. 1*

Lokalforeningens vedtægter skal være i overensstemmelse med landsforeningens.

*Stk. 2*

Ændringer i landsforeningens vedtægter eller i minimumsvedtægter for Lokalforeninger, der er vedtaget på Landsmødet, gælder for Lokalforeningen fra vedtagelsestidspunktet.  
Lokalforeningen er forpligtet til at indarbejde de relevante ændringer på sit førstkommende årsmøde efter Landsmødet.

*Stk. 3*

Ændringer i nærværende vedtægter kan ske på et årsmøde med mindst 2/3 flertal af de på mødet afgivne stemmer, jf. § 8 stk. 2 og stk. 3.

*Stk. 4*

Øvrige ændringer i vedtægterne, der ikke er konsekvens af landsmødebeslutninger, træder i kraft når Hovedbestyrelsen har godkendt ændringerne.

*Stk. 5*

Hvis Hovedbestyrelsen ikke kan godkende vedtægtsændringer vedtaget på årsmødet i Lokalforeningen, udløser det indkaldelse til ekstraordinært årsmøde efter Hovedbestyrelsens meddelelse, jf. § 9 stk. 2.

**§ 19**

**Opløsning**

*Stk. 1*

Lokalforeningen kan opløses, såfremt det besluttes på to hinanden følgende møder med mindst 2/3 flertal af alle til dette specifikke punkt på mødet afgivne stemmer. Foreningen opløses automatisk såfremt landsforeningen opløses.

*Stk. 2*

Ved opløsning af Lokalforeningen overføres en eventuel formue til Alternativet, såfremt landsforeningen endnu eksisterer. Ellers overføres midlerne til velgørende formål indenfor Alternativets egetformål.